Z Á P I S N I C A

**zo zasadnutia Obecného zastupiteľstva v Rakoviciach**

**konaného dňa 30. augusta 2016**

Prítomní:

Starosta obce - Dušan Daloš

Poslanci OZ - Ing. Ján Baracka

Radovan Bábik

Anna Magalová

Monika Masárová

Ing. Július Šmýkal

Ostatní prítomní: Ing. Slavomír Faško – technický a prevádzkový riaditeľ spoločnosti

Marius Pedersen, a.s., Trenčín

Ing. Lucia Duračková – hlavný kontrolór

Mária Konopová - účtovníčka

Jarmila Chnápková – zapisovateľka

**Program rokovania**:

1. Otvorenie zasadnutia a určenie overovateľov zápisnice
2. Kontrola uznesení
3. Rakovice s.r.o.
4. Dohovor primátorov a starostov o klíme a energetike
5. Klaster cestovného ruchu
6. Odpadové hospodárstvo, biologicky rozložiteľný odpad
7. Rôzne
8. Diskusia
9. Záver

**R o k o v a n i e :**

Bod 1. Otvorenie zasadnutia a určenie overovateľov zápisnice

Rokovanie obecného zastupiteľstva zahájil starosta obce p. Dušan Daloš. Starosta obce konštatoval, že na rokovaní sú prítomní všetci poslanci obecného zastupiteľstva, čím je OZ uznášaniaschopné. Ďalej starosta oboznámil prítomných poslancov s programom zasadnutia OZ, ktorý poslanci obdržali na pozvánkach. Za overovateľov zápisnice určil starosta obce poslankyne Annu Magalovú a Moniku Masárovú. Zároveň privítal na zasadnutí OZ Ing. Slavomíra Fašku, technického a prevádzkového riaditeľa spoločnosti Marius Pedersen, a.s., Trenčín. O  programe zasadnutia dal starosta hlasovať.

**Hlasovanie:**

Počet poslancov: 5

Počet prítomných poslancov: 5

Počet prítomných poslancov pri hlasovaní: 5

Hlasovanie: za: 5

proti: 0

zdržal sa: 0

**U z n e s e n i e č. 71/2016**

Obecné zastupiteľstvo v Rakoviciach

**o d p o r ú č a**

rokovať na zasadnutí OZ podľa programu.

Bod 2. Kontrola uznesení

Kontrolu uznesení z predchádzajúceho zasadnutia OZ previedol starosta obce p. Dušan Daloš. Konštatoval, že uznesenia z predchádzajúceho OZ boli splnené.

**Hlasovanie:**

Počet poslancov: 5

Počet prítomných poslancov: 5

Počet prítomných poslancov pri hlasovaní: 5

Hlasovanie: za : 5

proti: 0

zdržal sa: 0

### U z n e s e n i e č. 72/2016

Obecné zastupiteľstvo v Rakoviciach

**k o n š t a t u j e,**

že uznesenia z predchádzajúceho zasadnutia OZ boli splnené.

Bod 3. Rakovice s.r.o.

Starosta stručne oboznámil prítomných so situáciou ako sa zakladala spoločnosť Rakovice s.r.o. Spoločnosť si vzala na stavbu skládky úver z banky, ale ten nepostačoval, preto si musela požičať aj od spoločnosti Lobbe Slovakia. Spoločnosť Lobbe Slovakia kúpila spoločnosť Marius Pedersen, na ktorú prešli aj všetky povinnosti a záväzky predchádzajúcej spoločnosti. Úver však do dnešného dňa nie je splatený, aj keď bol splatný v roku 2010. Pred 2 rokmi záväzky splácania úveru prevzala obec ako 100 % - ný vlastník spoločnosti Rakovice s.r.o. Úver sa začal splácať na základe „Nepomenovanej zmluvy“ a jej dodatku uzatvorenej medzi Obcou Rakovice, spoločnosťou Rakovice s.r.o., spoločnosťou Marius Pedersen, a.s., Trenčín a Kopaničiarskou odpadovou spoločnosťou, s.r.o. Kostolné. Úver sa splácal vo výške 1,- € za každú tonu uloženého odpadu.

Po tomto úvodnom vysvetlení starosta odovzdal slovo Ing. Slavomírovi Faškovi – technickému a prevádzkovému riaditeľovi spoločnosti Marius Pedersen, a.s., Trenčín, ktorý nadviazal na starostove oboznámenie o splácaní úveru spoločnosti Marius Pedersen, a.s. Od 1.1.2016 bolo splácanie úveru nastavené nepomenovanou zmluvou a jej dodatkom č. 1 pozastavené dodatkom č. 2. Majetok, ktorý spoločnosť Rakovice s.r.o. prenajíma prevádzkovateľovi skládky Kopaničiarskej odpadovej spoločnosti bol obstaraný z úveru, ktorý poskytla spoločnosti banka a aj spoločnosť Lobbe Slovakia, ktorej nástupníkom sa stala spoločnosť Marius Pedersen, a.s., Trenčín. Úver bol na obdobie 5 rokov. V prvých rokoch sa istina a úroky platili podľa splátkového kalendára, ktorý bol v sume ročných odpisov a na základe množstva uložených odpadov. Skládka odpadov sa rozbiehala ťažko, nedokázala generovať odpisy, z ktorých by sa splácal úver. Spoločnosť Marius Pedersen, a.s. nestihla úver do roku 2010 splatiť. Nesplatený úver tvorí čiastku v súčasnosti 62 000,00 eur. Audítori v spoločnosti Marius Pedersen stále pripomínali, že je potrebné úver splácať, hľadali sa riešenia. Našiel sa model ako splácať úver cez poplatok za komunálny odpad. Z každej tony uloženého odpadu sa splácalo 1 euro. Bola spísaná tzv. nepomenovaná zmluva medzi 4 subjektmi: Marius Pedersen, a.s., Trenčín, Rakovice s.r.o., Obec Rakovice a Kopaničiarska odpadová spoločnosť, s.r.o., Kostolné. Pristúpilo sa k takejto forme splácania, aby obec neprevzala na seba bremeno celého úveru. Aby nechýbali obci finančné prostriedky v rozpočte, splácalo sa postupne. Splátky úveru za Rakovice s.r.o. vychádzali približne 3000 eur mesačne. Spoločnosti Rakovice s.r.o. však vznikla daňová povinnosť  dane z príjmu, pretože ten, kto odstúpi záväzok, má nepeňažný príjem. Splátky úveru sa tak predražovali o 20 % , čo tvorila daň z príjmu. Posledný zápočet sa uskutočnil v decembri 2015, odvtedy sa úver nespláca, pretože bol podpísaný dodatok č. 2 k nepomenovanej zmluve, na základe ktorého sa splácanie úveru pozastavilo. Investícia ďalších kaziet na skládke odpadov bola už financovaná z prostriedkov Kopaničiarskej odpadovej spoločnosti s.r.o. V spoločnosti Rakovice s.r.o. sa nový majetok už negeneruje. Obec Rakovice a spoločnosť Marius Pedersen prenajímajú spoločnosti Rakovice s.r.o. pozemky, tento prenájom je fakturovaný spoločnosti Kopaničiarska odpadová spoločnosť, nájom pozemkov tvorí ročne čiastku 11.000 eur. Ak by sa uplatnil iný kľúč a spoločnosť Rakovice s.r.o. by sa stala spoločníkom spoločnosti Marius Pedersen, spoločnosť by mala podiel na zisku, ale tiež by sa musela podieľať na vykrytí prípadnej straty. V prvých rokov bola skládka v mínusových číslach. Viedli sa rokovania, aby obce a hlavne mesto Piešťany vozilo na skládku. Obci prináleží každoročne paušálna odmena vo výške 5000 eur, ďalej má príjem z prenájmu pozemkov. Spoločnosti Rakovice s.r.o. sa vo forme nájmu skládky vždy preplácali všetky náklady, či už poplatky, vedenie účtovníctva externou firmou, mzdové náklady. Spoločnosť Marius Pedersen pristúpila k tomu, že bude viesť účtovníctvo firme Rakovice s.r.o., aby sa znižovali náklady na chod spoločnosti. Sú 2 možnosti splatenia úveru, ktoré navrhuje spoločnosť Marius Pedersen a.s.:

1.vyplatenie nájmu dopredu za celé obdobie nájmu

2.vo výške 100 % zostatkovej hodnoty majetku jeho odkúpenie od spoločnosti Rakovice s.r.o. Z toho by sa pokryl úver a časť inkasovaných finančných prostriedkov by ostalo v prospech spoločnosti Rakovice s.r.o.. Finančný vzťah by sa týmto ukončil.

Ďalej Ing. Faško vyčíslil koľko obec od roku 2001 získala finančných prostriedkov z prevádzkovania skládky komunálnych odpadov: cca 151.000 eur za nájom pozemkov, 71.000 eur paušál – dividendy, 1,330.000 eur na poplatkoch za uloženie odpadov, uhradené boli všetky náklady za vykonané služby obcou cca 58.000 eur, poplatok za znečisťovanie ovzdušia 9.350 eur, poplatok za komunálne odpady vo výške 654 eur, pretože aj oni ako právnická osoba sú zo zákona povinní platiť obci a zber, zneškodňovanie a likvidáciu odpadov. Spoločnosť Marius Pedersen, ako sa vyjadril Ing. Faško, bola vždy korektným partnerom, platila faktúry a poplatky riadne a včas. Audítori spoločnosti Marius Pedersen a.s. každoročne pripomienkovali zmluvu o poskytnutí úveru a upozorňovali, že spoločnosť poskytujúca úver mala tento úver zabezpečiť záložným právom na pozemok v katastri nehnuteľností, pretože pohľadávka nie je krytá. Audítori stále pripomínajú, že problém treba riešiť.

Ing. Šmýkal sa spýtal na údaje v účtovnej závierke spoločnosti Rakovice s.r.o., keď sa v roku 2015 splácal úver spoločnosťou Rakovice s.r.o., znižovala sa výška úveru, ale na inej strane sa znova vytváral záväzok voči obci Rakovice. Ako keby sa dlh ani nesplácal. Ing. Faško odpovedal, že to preverí, lebo nemôžu z 1 dlhu vzniknúť 2 dlhy. Splatený úver v roku 2015 sa presunul na obec. Ing. Faško prisľúbil zaslať písomné vysvetlenie.

Ďalej Ing. Baracka povedal, že sú 2 formy spolupráce s prevádzkovateľom skládky, buď obec prenajme pozemky alebo pozemky vloží so spoločného podniku, potom by znášala možné riziko, že by bola spoločnosť v mínuse, alebo by mala nárok na podiel na zisku. Ing. Baracka sa opýtal, či mohla obec vložiť pozemky do spoločného podniku? Ing. Faško odpovedal, že nebol vtedy manažérom spoločnosti Lobbe Doliny, nebol na takej pozícií v spoločnosti ako je dnes, ale myslí si teoreticky, že áno. Žiadali sa vtedy finančné prostriedky na vybudovanie skládky z fondu PHARE a tie mohla žiadať len obec a to na jedinú stavbu, bolo to teleso skládky. Na ostatné sa bral úver z banky, banka si však žiadala každý mesiac splátku, či spoločnosť na splátky mala alebo nie. Boli potrebné ďalšie financie, preto spoločnosť Lobbe Doliny poskytla úver s nastavením splácania úveru na množstvo uloženého odpadu. Vybudovanie 1 kazety na skládky stojí okolo 500 000 eur. Ďalej sa Ing. Baracka pýtal na mzdové náklady, o ktorých nevedeli ani poslanci, ktorí sú v zastupiteľstve už dlhšie.

„Odmena bola vyplácaná Vám Ing. Faško, bola spísaná zmluva aj o ročnej odmene. Čo ste robili pre spoločnosť Rakovice s.r.o.?“ Ing. Faško odpovedal, že odmenu dostával ako riaditeľ spoločnosti, pripravoval všetky podklady mesačne pre fakturáciu, účtovanie, pripomenul však, že všetky náklady spoločnosti Rakovice s.r.o., či už mzdové, odvodové, prenájom auta, prevádzkové náklady, boli preplácané spoločnosťou Kopaničiarska odpadová spoločnosť v rámci nájmu skládky. Poslanci ďalej argumentovali, že Ing. Faško dostával aj ročnú odmenu, aj keď bola zrušená funkcia riaditeľa, avšak zmluva nebola vypovedaná. Potom bola predložená výpoveď z tejto zmluvy. Výpoveď bola podpísaná, bola podpísaná nová vzájomná dohoda, lebo predtým bola zmluva vypovedaná len 1 stranou.

Ing. Faško povedal, že to by bolo všetko z jeho strany, a zašle písomné stanovisko k účtovaniu splátok úveru.

Ing. Šmýkal povedal, že by sme sa mali s niekým poradiť, či má obec iného právnika ako JUDr. Kočana, lebo ten nám v tejto veci veľmi nepomôže, musíme pohľadať právnu pomoc od odborníka na veci obchodné.

**Hlasovanie:**

Počet poslancov: 5

Počet prítomných poslancov: 5

Počet prítomných poslancov pri hlasovaní: 5

Hlasovanie: za : 5

proti: 0

zdržal sa: 0

**U z n e s e n i e č. 73/2016**

Obecné zastupiteľstvo v Rakoviciach

**b e r i e n a  v e d o m i e**

vystúpenie a informácie Ing. Slavomíra Fašku ohľadom prevádzkovania skládky odpadov Rakovice, poskytnutého úveru, doterajšej spolupráce a riešením nasledovného splácania úveru spoločnosti Rakovice s.r.o. voči spoločnosti Marius Pedersen, a.s.

Bod 4. Dohovor primátorov a starostov o klíme a energetike

Starosta obce otvoril ďalší bod rokovania. Poslancom bol zaslaný materiál k uvedenému bodu rokovania. V júli 2016 začal MNH rokovania o pristúpení členských obcí MNH k medzinárodnému Dohovoru o klíme a energetike. K dohovoru chce MNH pristúpiť ako región, ale k tomu je potrebný mandát každého zastupiteľstva pre starostu, ktorým ho poverí k podpisu. K uvedenému sa vyjadril poslanec Ing. Šmýkal: V princípe sa samospráva – ale aj každá obec  zaväzuje znížiť tvorbu emisií CO2 o 40% do roku 2030. Tento záväzok  (“Dohovor primátorov a starostov ...”) je potrebné schváliť, ale pritom nevieme, či je vôbec vypracovaná nejaká štatistická správa, ktorá by dokázala potvrdiť, že takéto zníženie je v našom regióne vôbec reálne. V dokumente sa síce uvádza, že za prvé 2 roky by sa mala zdokumentovať situácia v oblasti tvorby emisií v našom regióne, ale aj napriek tomu môže byť výsledok pomerne pozitívny, a zníženie o 40% nebude už možné, nakoľko tvorba emisií CO2  je aktuálne už pomerne nízka (aspoň čo sa týka obce Rakovice – ale aj iné obce nemajú na svojom území nejakých výrazných producentov emisií.) Naša obec by dokázala obmedziť tvorbu emisií len určitými opatreniami v oblasti spotreby energií v domácnostiach (napr. zateplenie RD), ale uvažuje niekto, či budú občania vôbec schopní takéto opatrenia finančne zvládnuť? Osobne si myslím, že väčšina občanov, ktorí mali potrebné prostriedky, už takéto opatrenia vykonali. Akým spôsobom dokáže obec/samospráva ostatných občanov motivovať, resp. podporiť? Samozrejme pokiaľ nedokážeme tieto záväzky naplniť, budeme z dohovoru vylúčení. Žiaľ, ale predtým bude musieť naša obec (samozrejme aj ostatné obce) vynaložiť nemalé prostriedky, aby sa zmapovala aktuálna situácia v tvorbe emisií. Otázne je, či dokážeme získať tieto prostriedky – napr. z VUC, Úradu vlády alebo EU,  a nebudem musieť o ne ukrátiť rozpočty našich obcí. V dokumente sa síce uvádza, že budeme žiadať takúto podporu, ale to ešte neznamená, že ju aj dostaneme. Samozrejme zníženie emisií, pozastavenie klimatických zmien, zlepšenie ekológie – to je veľmi dôležitá úloha dneška, ale bez USA a Číny moc úspešní nebudeme.

Poslanci zatiaľ len informácie k Dohovoru primátorov a starostov o klíme a energetike vzali na vedomie.

Hlasovanie:

Počet poslancov: 5

Počet prítomných poslancov: 5

Počet prítomných poslancov pri hlasovaní: 5

Hlasovanie: za : 5

proti: 0

zdržal sa: 0

**U z n e s e n i e č. 74/2016**

Obecné zastupiteľstvo v Rakoviciach

**b e r i e n a  v e d o m i e**

informácie k Dohovoru primátorov a starostov o klíme a energetike.

Bod 5. Klaster cestovného ruchu

Na rokovaní OZ dňa 31.3.2016 sa rokovalo o klastri cestovného ruchu, uznesením č. 33/2016 poslanci OZ vzali na vedomie informácie starostu obce o organizácií Klaster cestovného ruchu – Západné Slovensko. Ing. Baracka povedal, aby sa každý z poslancov individuálne pozrel na stránku klastra a na budúcom zasadnutí OZ sa môžeme k tejto problematike vrátiť. Pôvodne sa záujmové združenie volalo klaster cestovného ruchu, po rozšírení pôsobnosti je nový názov Klaster regionálneho rozvoja – západné Slovensko. Ako bolo už na zasadnutí dňa 31.3.2016 povedané, že klaster sa prioritne zameriava na cyklodopravu a cykloturistiku, využitie vodného potenciálu a kúpeľný turizmus, sakrálny turizmus a tematiku kultúry, gastronómie a ubytovania, zážitkovú turistiku. Starosta informoval poslancov, že MNH je už členom klastra, aj niektoré obce mikroregiónu. Klaster pripravuje projektovú dokumentáciu pre územné konanie na cyklotrasu na trase Piešťany – Vrbové – Trebatice – Veľké Kostoľany. Klaster bude spolufinancovať projekt celej cyklotrasy, preto by aj naša obec mala byť partnerom klastra, aby mohlo byť aj následné celkové financovanie realizačných projektov a projektov pre stavebné povolenie na cyklotrasy aj s verejným obstarávaním zabezpečované prostredníctvom klastra. Starosta povedal, že projekt cyklotrasy je už podaný v integrovanom regionálnom operačnom programe. Poslankyňa Magalová povedala, že obec Rakovice by mala byť členom klastra. Ing. Šmýkal navrhol vstúpiť ako člen klastra od 1.1.2017, ročný členský poplatok je vo výške 1.000,00 eur. Ďalej povedal, že v zahraničí sú cyklotrasy budované cez prírodu, mimo obcí. Starosta povedal, že aj u nás by nebol problém naprojektovať cyklotrasy mimo rušných komunikácií, avšak cesty mimo obcí nie sú vo vlastníctve obcí, a to je problém. Starosta dal hlasovať o návrhu Ing. Šmýkalu.

**Hlasovanie:**

Počet poslancov: 5

Počet prítomných poslancov: 5

Počet prítomných poslancov pri hlasovaní: 5

Hlasovanie: za : 5

proti: 0

zdržal sa: 0

**U z n e s e n i e č. 75/2016**

Obecné zastupiteľstvo v Rakoviciach

**s c h v a ľ u j e**

vstup Obce Rakovice do záujmového združenia právnických osôb Klaster regionálneho rozvoja – západné Slovensko, so sídlom Starohájska 10, 917 01 Trnava, IČO: 37840371, od 1.1.2017.

Bod 6. Odpadové hospodárstvo, biologicky rozložiteľný odpad

6.1.

Starosta obce oboznámil poslancov, že kompostéry zakúpené cez elektronické trhovisko už boli dovezené, uskladnené sú na zbernom mieste. Bolo by potrebné doladiť všetky náležitosti v nájomnej zmluve. Poslanci sa zhodli na tom, že kompostér bude občanom daný do prenájmu na dobu neurčitú bezodplatne. Občania však musia absolvovať školenie o kompostovaní (1. školenie sa už uskutočnilo 24.6.2016) a potom im môže byť poskytnutý kompostér. To by sa mohlo zapracovať do článku zmluvy práva a povinnosti. Nákupná cena kompostéra je 109,- eur, mal by sa prenajať občanom, avšak stále by bol v majetku obce. Po odsťahovaní občana a predaji nehnuteľnosti je nájomca povinný kompostér vrátiť obci. Návrh zmluvy o prenájme kompostéra po zapracovaní pripomienok poslancov bol poslancom predložený na schválenie.

**Hlasovanie:**

Počet poslancov: 5

Počet prítomných poslancov: 5

Počet prítomných poslancov pri hlasovaní: 5

Hlasovanie: za : 5

proti: 0

zdržal sa: 0

**U z n e s e n i e č. 76/2016**

Obecné zastupiteľstvo v Rakoviciach

**s c h v a ľ u j e**

poskytnúť občanom obce Rakovice a majiteľom nehnuteľností v obci Rakovice, ktorí absolvujú školenie o kompostovaní, kompostér na kompostovanie biologického odpadu bezodplatne na dobu neurčitú na základe zmluvy o prenájme kompostéra.

6.2.

Starosta obce predniesol prítomným poslancom dotaz od občanov, či bude jesenné upratovanie v obci a či sa za drvenie konárov a haluzí mimo jesenného upratovania bude platiť? Poslanec Ing. Baracka hovorí, že občania, ktorí privezú biologický odpad na zberné miesto, by nemali platiť za jeho drvenie. Poslankyňa Magalová navrhuje, aby sa jesenné upratovanie už neuskutočňovalo. Je otvorené zberné miesto, občania dostanú kompostéry, nemali by sme už robiť upratovanie. Bolo by však potrebné rozšíriť otvorenie zberného miesta na dlhšiu dobu v sobotu, prípadne pridať jeden deň v týždni – napríklad stredu, kedy by bolo zberné miesto pre občanov otvorené a uvedené oznámiť občanom. Starosta dal o návrhu hlasovať.

**Hlasovanie:**

Počet poslancov: 5

Počet prítomných poslancov: 5

Počet prítomných poslancov pri hlasovaní: 5

Hlasovanie: za : 5

proti: 0

zdržal sa: 0

**U z n e s e n i e č. 77/2016**

Obecné zastupiteľstvo v Rakoviciach

**s c h v a ľ u j e**

rozšíriť otvorenie zberného miesta pre občanov obce a jesenné upratovanie v roku 2016 neuskutočniť.

Bod 7. Rôzne

7.1.

Starosta informoval poslancov, že obec obdržala žiadosť manželov Milanových o vysporiadanie majetkovo právneho vzťahu pozemkov p. č. 8/3 o výmere 102 m2 a pozemku p. č. 8/5 o výmere 165 m2 v k. ú. Rakovice. Dlhodobým užívateľom týchto pozemkov je Obec Rakovice. Prílohou žiadosti je aj výrez mapy, na ktorej sa uvedené parcely nachádzajú. Na uvedených parcelách je chodník a autobusová zastávka. Ing. Šmýkal navrhuje odkúpiť uvedené parcely za cenu 5,- eur za 1 m2, za takú cenu sme aj odkupovali pozemky pod ihriskom. Ostatní poslanci s jeho návrhom súhlasili, nikto nemal iný návrh. Starosta dal o návrhu hlasovať.

**Hlasovanie:**

Počet poslancov: 5

Počet prítomných poslancov: 5

Počet prítomných poslancov pri hlasovaní: 5

Hlasovanie: za : 5

proti: 0

zdržal sa: 0

**U z n e s e n i e č. 77/2016**

Obecné zastupiteľstvo v Rakoviciach

**s c h v a ľ u j e**

odkúpenie pozemkov v k. ú. Rakovice parc. číslo 8/3, zapísaného na LV č. 27 o výmere 102 m2, ktorý je vo vlastníctve p. Milana Františka a Aleny Milanovej, obaja bytom Rakovice č. 18, v spoluvlastníckych podieloch každý v ½, a pozemku p. č. 8/5 zapísaného na LV č. 649 o výmere 165 m2, ktorý je vo vlastníctve p. Milana Františka, bytom Rakovice č. 18, za cenu 5,- eur za 1 m2.

7.2.

Starosta ďalej informoval prítomných poslancov, že obec obdržala žiadosť od nášho občana p. Ing. Mareka Heviera o zabezpečenia pokosenia pozemku medzi domami č. 193 a 172. Predmetný priestor je dlhodobo neudržiavaný a starostlivosť oň zabezpečuje spoločne s rodinou Kubíkovou. Starosta dal pozemok pokosiť. Ing. Šmýkal navrhol zistiť podľa LV vlastníkov pozemku a písomne ich vyzvať k udržiavaniu predmetného pozemku.

**Hlasovanie:**

Počet poslancov: 5

Počet prítomných poslancov: 5

Počet prítomných poslancov pri hlasovaní: 5

Hlasovanie: za : 5

proti: 0

zdržal sa: 0

**U z n e s e n i e č. 78/2016**

Obecné zastupiteľstvo v Rakoviciach

**o d p o r ú č a s t a r o s t o v i**

vyzvať vlastníkov nehnuteľnosti podľa listu vlastníctva k starostlivosti o svoj pozemok.

7.3.

Zástupkyňa riaditeľa ZŠ s MŠ Rakovice pre materskú školu p. Jarmila Turanová požiadala starostu obce o prejednanie rozsahu prevádzky materskej školy. Navrhujú posunúť otváraciu dobu materskej školy zo 7:00 hodiny na 6:45 hodinu. Rozsah prevádzky materskej školy by bol od 6:45 hodiny do 16:30 hodiny. Poslanci nemali námietky voči žiadosti a poslankyňa Magalová navrhla rozsah prevádzky schváliť.

**Hlasovanie:**

Počet poslancov: 5

Počet prítomných poslancov: 5

Počet prítomných poslancov pri hlasovaní: 5

Hlasovanie: za : 5

proti: 0

zdržal sa: 0

**U z n e s e n i e č. 79/2016**

Obecné zastupiteľstvo v Rakoviciach

**s c h v a ľ u j e**

rozsah prevádzky materskej školy pri ZŠ s MŠ Rakovice od 5.9.2016 v čase od 6:45 hodiny do 16:30 hodiny.

7.4.

Starosta obce v ďalšom bode v krátkosti odprezentoval Výročnú správu MNH za rok 2015, ktorú vypracoval manažér MNH Lukáš Pavlech. Bola spomenutá história vzniku MNH, jeho zameranie, organizačná štruktúra, demografické údaje, aktivity a hospodárenie za rok 2015. Boli tu spomenuté kultúrno-spoločenské, zábavné a športové podujatia uskutočnené pod hlavičkou MNH. Ďalej bola prezentovaná správa manažéra MNH o činnosti MNH za I. polrok 2016. Boli tu spomenuté uskutočnené aktivity, uskutočnili sa rokovania s Klastrom regionálneho rozvoja západné Slovensko a TTSK o možnosti spolufinancovania územnoplánovacej dokumentácie a dokumentácie pre stavebné povolenie na výstavbu cyklotrás prechádzajúcich cez všetky obce mikroregiónu. V júli 2016 začal MNH rokovania o pristúpení členských obcí MNH k medzinárodnému Dohovoru o klíme a energetike. K dohovoru chce MNH pristúpiť ako región, ale k tomu je potrebný mandát každého zastupiteľstva pre starostu, ktorým ho poverí k podpisu. MNH ďalej pokračuje v cezhraničnej spolupráci s Mikroregiónom Hodonínsko. Poslanci mali uvedené dokumenty k dispozícií v elektronickej podobe a obidve tieto správy vzali na vedomie.

**Hlasovanie:**

Počet poslancov: 5

Počet prítomných poslancov: 5

Počet prítomných poslancov pri hlasovaní: 5

Hlasovanie: za : 5

proti: 0

zdržal sa: 0

**U z n e s e n i e č. 80/2016**

Obecné zastupiteľstvo v Rakoviciach

**b e r i e n a  v e d o m i e**

Výročnú správu Mikoregiónu nad Holeškou za rok 2015 a Správu manažéra o činnosti za I. polrok 2016.

Bod 8. Diskusia

8.1.

Starosta oboznámil poslancov, že bol vypracovaný návrh na výsadbu cintorína. Podľa stanoviska k výrubu drevín na cintoríne pracovníčky zo Správy chránenej krajinnej oblasti Malé Karpaty, ktorá bola na obhliadke dňa 11.4.2016, je potrebný postupný výrub tují s následnou náhradnou výsadbou. Vzhľadom k veľkému počtu drevín je potrebné riešiť výrub tují etapovite v rozpätí 2 – 3 rokov.

8.2.

Poslanec Ing. Baracka mal dotaz na plot, ktorý bol postavený vedľa domu s.č. 216 v Obytnej zóne I. vedľa bytoviek. Starosta povedal, že plot bol postavený na základe žiadosti o drobnú stavbu novým majiteľom nehnuteľnosti a v súlade s územným plánom obce – sú dodržané hranice obytnej zóny. Problém je v tom, že tadiaľ chodili poľnohospodárske stroje na polia, ktoré obrába poľnohospodárske družstvo Veselé, psíčkari tadiaľ chodili na prechádzky. Nový majiteľ ohradil pozemok, pretože v blízkom čase plánuje výstavbu rodinného domu a vlastne cez jeho pozemok sa bežne prechádzalo.

8.3.

Poslanec Ing. Šmýkal sa pýta, aký plat má starosta obce. Na zasadnutí OZ dňa 31.3.2016 bol plat starostu prerokovaný. Boli navrhnuté 2 navýšenia minimálneho platu, žiadne však nebolo prijaté. V zápisnici bolo uvedené, že starostovi patrí minimálny plat od 01.04.2016 vo výške určenej priamo zákonom. Starosta odpovedal, že má plat vyplácaný s navýšením 65 %, nakoľko posledné schválené uznesenie o navýšení platu nebolo zrušené podľa vyjadrenia právnika. Ing. Šmýkal sa pýta, prečo neboli o tom poslanci informovaní? Občania Rakovíc nevedia, aký plat má starosta. Ing. Šmýkal žiada, aby bolo uvedené v zápisnici, aký plat má starosta teraz. Pokiaľ nebolo uznesenie zrušené, má starosta plat ako bol naposledy schválený, so 65 %-ným navýšením, t.j. vo výške 2.405,00 eur.

8.4.

Poslanec Ing. Šmýkal upozornil, že pred domom s.č. 37 stálo auto, ktorému kvapkal benzín na dlažbu na chodník. Treba upozorniť majiteľa nehnuteľnosti na túto skutočnosť.

Bod 9. Záver

Nakoľko neboli vznesené žiadne iné pripomienky ani dotazy, starosta obce p. Dušan Daloš program rokovania ukončil a poďakoval prítomným za účasť.

Overovatelia zápisnice: Anna Magalová .............................................

Monika Masárová .............................................

Zápisnicu zapísala: Jarmila Chnápková .............................................

**Dušan D a l o š**

**starosta obce**